6. CÁNACHAS

1. 31977 L 0388: Séú Treoir 77/388/CEE ón gComhairle an 17 Bealtaine 1977 maidir le comhchuibhiú dhlíthe na mBallstát a bhaineann le cánacha láimhdeachais — Comhchóras cánach breisluacha: aonbhonn measúnachta (IO L 145, 13.6.1977, lch. 1), mar atá arna leasú go deireanach le:

- 32004 L 0066: Treoir 2004/66/CE ón gComhairle an 26.4.2004 (IO L 168, 1.5.2004, lch. 35).

D'fhonn Airteagal 28(3)(b) de Threoir 77/388/CEE a chur i bhfeidhm, féadfaidh an Bhulgáir díolúine ó cháin bhreisluacha a choimeád ar bun maidir le hiompar idirnáisiúnta paisinéirí dá dtagraítear i bpointe 17 d'Iarscríbhinn F a ghabhann leis an Treoir go dtí go gcomhallfar an coinníoll atá leagtha amach in Airteagal 28(4) den Treoir nó fad a chuireann aon cheann de na Ballstáit láithreacha an díolúine chéanna i bhfeidhm, cibé acu is túisce.

2. 31992 L 0079: Treoir 92/79/CEE ón gComhairle an 19 Deireadh Fómhair 1992 maidir le cánacha ar thoitíní a chomhfogasú (IO L 316, 31.10.1992, lch. 8), mar atá arna leasú go deireanach le:

- 32003 L 0117: Treoir 2003/117/CE ón gComhairle an 5.12.2003 (IO L 333, 20.12.2003, lch. 49).

De mhaolú ar Airteagal 2(1) de Threoir 92/79/CEE, féadfaidh an Bhulgáir cur i bhfeidhm na dleachta máil foriomláine íosta ar an bpraghas miondíola (lena n‐áirítear gach cáin) do thoitíní san aicme phraghais is mó éileamh a chur siar go dtí an 31 Nollaig 2009, ar chuntar go ndéanfaidh an Bhulgáir a rátaí dleachta máil a choigeartú de réir a chéile i rith na tréimhse sin ionsar an dleacht mháil fhoriomlán íosta dá bhforáiltear sa Treoir.

Gan dochar d'Airteagal 8 de Threoir 92/12/CEE ón gComhairle an 25 Feabhra 1992 maidir leis na socruithe ginearálta do tháirgí atá faoi réir dleachta máil agus maidir le táirgí den sórt sin a shealbhú agus a bhogadh agus faireachán a dhéanamh orthu [8], agus tar éis an Coimisiún a chur ar an eolas, féadfaidh Ballstáit, fad atá feidhm ag an díolúine thuas, na teorainneacha cainníochtúla céanna a choimeád ar bun do thoitíní a fhéadtar a bhreith isteach ina gcríocha ón mBulgáir gan breis dleachta máil a íoc is a chuirtear i bhfeidhm ar allmhairí ó thríú tíortha. Féadfaidh Ballstáit a bhaineann leas as an gcaoi seo na seiceálacha is gá a dhéanamh ar chuntar nach ndéanfaidh na seiceálacha sin difear d'oibriú cuí an mhargaidh inmheánaigh.

3. 32003 L 0049: Treoir 2003/49/CE ón gComhairle an 3 Meitheamh 2003 maidir leis an gcóras coiteann cánachais is infheidhme ar íocaíochtaí úis agus ríchíosa arna ndéanamh idir cuideachtaí comhlachaithe Ballstát éagsúil (IO L 157, 26.6.2003, lch. 49), mar atá arna leasú go deireanach le:

- 32004 L 0076: Treoir 2004/76/CE ón gComhairle an 29.4.2004 (IO L 157, 30.4.2004, lch. 106).

Údarófar don Bhulgáir gan forálacha Airteagal 1 de Threoir 2003/49/CE a chur i bhfeidhm go dtí an 31 Nollaig 2014. I rith na hidirthréimhse sin, an ráta cánach ar íocaíochtaí úis agus ríchíosa arna ndéanamh chuig cuideachta chomhlachaithe de chuid Ballstáit eile nó chuig buanbhunaíocht is de chuid cuideachta chomhlachaithe Ballstáit agus atá suite i mBallstát eile, ní rachaidh sé thar 10 % go dtí an 31 Nollaig 2010 agus ní rachaidh sé thar 5 % sna blianta ina dhiaidh sin go dtí an 31 Nollaig 2014.

4. 32003 L 0096: Treoir 2003/96/CE ón gComhairle an 27 Deireadh Fómhair 2003 ag athstruchtúrú an chreata Comhphobail le haghaidh cáin a ghearradh ar tháirgí fuinnimh agus ar leictreachas (IO L 283, 31.10.2003, lch. 51), mar atá arna leasú go deireanach le:

- 32004 L 0075: Treoir 2004/75/CE ón gComhairle an 29.4.2004 (IO L 157, 30.4.2004, lch. 100).

(a) De mhaolú ar Airteagal 7 de Threoir 2003/96/CE, féadfaidh an Bhulgáir na hidirthréimhsí seo a leanas a chur i bhfeidhm:

- go dtí an 1 Eanáir 2011 chun an leibhéal náisiúnta cánachais ar pheitreal gan luaidhe arna úsáid mar thiomántán a choigeartú go dtí íosleibhéal EUR 359 in aghaidh 1000 l. Ní bheidh an ráta éifeachtúil cánach arna chur i bhfeidhm ar pheitreal gan luaidhe arna úsáid mar thiomántán níos lú ná EUR 323 in aghaidh 1000 l amhail ón 1 Eanáir 2008,

- go dtí an 1 Eanáir 2010 chun an leibhéal náisiúnta cánachais ar ola gháis agus ceirisín arna n‐úsáid mar thiomántán a choigeartú go dtí íosleibhéal EUR 302 in aghaidh 1000 l agus go dtí an 1 Eanáir 2013 chun íosleibhéal EUR 330 in aghaidh 1000 l a shroicheadh. Ní bheidh an ráta éifeachtúil cánach arna chur i bhfeidhm ar ola gháis agus ceirisín arna n‐úsáid mar thiomántán níos lú ná EUR 274 in aghaidh 1000 l amhail ón 1 Eanáir 2008.

(b) De mhaolú ar Airteagal 9 de Threoir 2003/96/CE, féadfaidh an Bhulgáir na hidirthréimhsí seo a leanas a chur i bhfeidhm:

- go dtí an 1 Eanáir 2010 chun an leibhéal náisiúnta cánachais ar ghual agus cóic arna n‐úsáid chun críocha téimh cheantair a choigeartú go dtí na híosleibhéil chánachais atá leagtha síos in Iarscríbhinn I, Tábla C,

- go dtí an 1 Eanáir 2009 chun an leibhéal náisiúnta cánachais ar ghual agus cóic arna n‐úsáid chun críocha seachas téamh ceantair a choigeartú go dtí na híosleibhéil chánachais atá leagtha síos in Iarscríbhinn I, Tábla C.

Ní bheidh na rátaí éifeachtúla cánach arna gcur i bhfeidhm ar na táirgí fuinnimh i dtrácht níos lú ná 50 % den íosleibhéal Comhphobail ábhartha amhail ón 1 Eanáir 2007.

(c) De mhaolú ar Airteagal 10 de Threoir 2003/96/CE, féadfaidh an Bhulgáir idirthréimhse go dtí an 1 Eanáir 2010 a chur i bhfeidhm chun na leibhéil náisiúnta cánachais ar leictreachas a choigeartú go dtí na híosleibhéil chánachais atá leagtha síos in Iarscríbhinn I, Tábla C. Ní bheidh na rátaí éifeachtúla cánach arna gcur i bhfeidhm ar leictreachas níos lú ná 50 % den íosleibhéal Comhphobail ábhartha amhail ón 1 Eanáir 2007.

[8] IO L 76, 23.3.1992, lch. 1. Treoir mar atá arna leasú go deireanach le Rialachán (CE) Uimh. 807/2003 an 14.4.2003 (IO L 122, 16.5.2003, lch. 36).

--------------------------------------------------